Anne Grete Holmsgaard (SF), 2004-05-06:
Den del af indlæggene, der handler om vores eget forslag, vil jeg kommentere i opsamlingen bagefter, så her vil jeg holde mig til at kommentere Kristendemokraternes forslag om at kriminalisere prostitutionskøbere.
I SF har vi som i en række andre partier haft en masse diskussioner om spørgsmålet, og jeg kan bestemt ikke sige, at vi er enige, for der er meget forskellige holdninger til det.
Vi har naturligvis også diskuteret
Det er i virkeligheden overraskende, hvor få undersøgelser der er lavet, og hvor lidt forskning der er på området.
Vi kender uendelig lidt til køberne af prostituerede, og vi kender i virkeligheden uendelig lidt til, hvorfor der er kommet så mange flere prostituerede.
Vi kan konstatere, at antallet af udenlandske prostituerede er steget, men vi ved faktisk ikke, om antallet
af kunder er steget.
Det er klart, at noget kan tyde på, at antallet af kunder er steget, og man kan bruge sine egne hverdagserfaringer, når man snakker med forskellige folk.
Men vi ved uendelig lidt om det. Det er klart, at det gør indtryk på os, når vi ser på nogle af de erfaringer, man har gjort i Sverige.
Jeg ved godt, at man ikke fuldt ud kan sammenligne Danmark og Sverige på dette område, men det er jo interessant, når også justitsministeren siger, at Sverige er blevet et uattraktivt marked for de bagmænd, der handler med kvinder - også med mænd, men primært med kvinder - til prostitution.
Det at acceptere prostitution er at acceptere et kvindesyn, som vi er imod.
Det er jo ikke kun kvinder, der er prostituerede, også mænd er prostituerede, og for dem er det lige så slemt.
Vi ved, det er forfærdelig stigmatiserende at være prostitueret, og vi ved, at det er meget nedværdigende.
Så bliver der altid - det gjorde hr. Søren Krarup også heroppefra - rejst dette spørgsmål: Er der ikke nogen, der frivilligt er gået i prostitution?
Det kan jeg selvfølgelig ikke fuldstændig afvise, men sagen er, at i virkeligheden er det meget svært at afdække, om det nu også virkelig er frivilligt.
Vi kan konstatere, at der i stigende grad er tale om, at seksualitet betragtes som en vare, og det betragter vi faktisk som en meget problematisk udvikling - både for de kvinder, der bliver ramt af den, for de mænd, der køber sex som en vare, og for de børn og unge, som vokser op med et billede af, at seksualitet er en vare, og som er under et stigende pres i mulighederne for at udforske deres egen seksualitet.
Af de årsager, jeg har nævnt, er vi positive over for de intentioner, der ligger i forslaget, og vi vil ikke bare afvise det, fordi vi ikke har kunnet nå frem til en enighed.
Vi synes faktisk, der bør sættes ind på, at man bruger de næste par år til virkelig at få kulegravet spørgsmålet for at se, om det faktisk ikke kunne være fornuftigt at gå den vej.
Nu skriver SF's medlemmer hverken under på det ene eller det andet, bortset fra at de skriver under på, at de er medlem af SF, og at de støtter SF's holdninger.
SF's holdning til prostitution er sådan set klokkeklar, og derfor vil jeg sige, at når hr. Helge Adam Møller svinger sig op til at sige, at hovedbestyrelsesmedlemmer eller folketingsmedlemmer fra SF kan gå til prostituerede på Bornholm eller på Mallorca med SF's velsignelse - sådan tror jeg hr. Helge Adam Møller sagde - vil jeg sige: Nej, det er ved gud ikke med SF's velsignelse.